**ZADATAK ZA PISANJE ŠKOLSKOGA ESEJA**

**Prvi polazni tekst**

Fjodor Mihajlovič Dostojevski, *Zločin i kazna*

„(…) Ne želim ja vaše žrtve, Dunječka, ne želim, mama! Od toga neće biti ništa dok sam ja živ, neće, neće! Ne pristajem na to!ˮ

 Odjednom se trgne i zastane.

 „Neće? A što ćeš učiniti da od toga ne bude ništa? Hoćeš li im zabraniti da se žrtvuju? A kakvo pravo imaš? Što im možeš zauzvrat obećati da bi stekao to pravo? Da ćeš njima posvetiti sav svoj život, svu svoju budućnost, *kad dovršiš studije i dobiješ namještenje*? To smo već čuli, ali to je na vrbi svirala, nego, što ćeš sada? Jer tu treba sad nešto učiniti, razumiješ li? A što sad radiš? Živiš na njihovoj grbači. Jer one dobivaju novac na račun mirovine, a dobivaju ga od gospode Svidrigajlovih! Kako ćeš ih očuvati od tih Svidrigajlovih, od tog Afanasija Ivanoviča Vahrušina, ti budući milijunašu, Zeuse, što upravljaš njihovom sudbinom? Za deset godina? Ali za deset godina majka će ti već oslijepjeti od pletenja rubaca, pa možda i od suza; iskopnjet će ti od posta; a sestra? Hajde, dosjeti se što može biti od tvoje sestre za deset godina, ili u toku tih deset godina? Jesi li se domislio?ˮ

**Drugi polazni tekst**

Vjenceslav Novak, *Posljednji Stipančići*

 Dragi Muki!

 Proces je bio kratak, a novce ću imati sutra. – Mati se uspela k meni u moju sobu po

savjet, bolje reći informaciju o Fedici. Uvjeravala me je da se Fedica zaljubio u sestru, a

ona u nj. Naravski, tu se dalo doći i s njezinom pameću do pitanja: Tko je Fedica? – i ono

drugo što je s tim pitanjem u savezu. Ja sam se držao onoga što sam ti u pogledu toga već

pisao. Govorio sam diplomatski, premda je moja stara neprestano klimala glavom kao da

razumije što ja ni sâm nijesam razumio. Povjerila mi je i skrbno i veselo da si nasamu

govore „tiˮ i da je Lucija sretna i presretna. – Morao sam joj obećati da ću o tom govoriti

s Fedicom. Što bih o tom s njime govorio, toga uistinu ne znam.

 Kad sam prešao na novčano pitanje, stvorilo se preda mnom naglo njezino dugačko

lice, treskanje glavom i žmirkanje očima: Nemam... (…) Bio sam prisiljen upotrijebiti sredstvo što si ga ti kod svoje stare tetke s uspjehom prakticirao. Uzeo sam pištolj: „Ili pet stotina ili

ćete me naći u ovoj sobi prostrijeljene glave.ˮ Neću ti je opisivati kakvim je očima gledala na pištolj u mojoj ruci; znam da nije bila rumenija nego tvoja tetka kad si se s njome ovako našalio. Sve je htjela nešto govoriti, ali su joj usta bila ukočena... „Žao mi jeˮ, rekoh joj, „ali meni drugo ne preostaje.ˮ „Pa dobit ćeš, dat će ti seˮ, reče napokon, „kakav si ti to, zaboga! Dobit ćeš...ˮ A jutros mi je već donijela novce. „Eto ti, prodala sam kuću.ˮ

**Smjernice**

* Predstavite djela *Zločin i kazna* i *Posljednji Stipančići* u kontekstu književnopovijesnoga razdoblja u kojemu su nastala.
* Portretirajte Rodiona Raskoljnikova i Jurja Stipančića na temelju djela u cjelini.
* Usporedite polazne tekstove na sadržajnoj i stilskoj razini. Objasnite na koji su način događaji iz polaznoga teksta motivirali postupke Rodiona Raskoljnikova u djelu *Zločin i kazna*. Protumačite ulogu polaznoga teksta u karakterizaciji Jurja Stipančića u djelu *Posljednji Stipančići*.
* Usporedite polazne tekstove s književnim djelima slične tematike.
* Obrazložite svoje tvrdnje.